Les forces principals, dirigides per Zachary Taylor, van marxar del Río Bravo cap al centre de Mèxic i van guanyar la batalla de Monterrey, el setembre de 1846. El president Antonio López de Santa Anna va dirigir les tropes mexicanes personalment cap al nord, però va ser derrotat en la batalla de Buena Vista el 22 de febrer de 1847. Mentrestant, en lloc d'enviar reforços a l'exèrcit de Taylor, el president nord-americà Polk va enviar un segon grup armat sota el general Winfield Scott el març del 1847, transportat per via marítima al Port de Veracruz per iniciar un segon front d'invasió cap a la capital mexicana. Scott va guanyar la batalla de Veracruz, i va marxar cap a la ciutat de Mèxic, on va guanyar les batalles de Cerro Gordo i de Chapultepec i va ocupar finalment la capital mexicana. La batalla de Chapultepec, aleshores el centre militar del país, va ser la més famosa, ja que d'acord amb la tradició hi van lluitar 13 nens cadets, coneguts com a "niños héroes", "nens herois", defensant la bandera de Mèxic fins a la mort.